b'\n_START_ARTICLE_\nJosip Mik\xc5\xa1\n_START_SECTION_\n\xc5\xbdivljenje in delo\n_START_PARAGRAPH_\nNajprej je bil zasebni u\xc4\x8ditelj za predmete nem\xc5\xa1kih \xc5\xa1ol in glasbo pri baronu Hallersteinu in 4 leta pomo\xc4\x8dnik v Langenauu. Ko je pri\xc5\xa1el za organista v Kranj je tu v letih 1806\xe2\x80\x931814 pou\xc4\x8deval na glavni \xc5\xa1oli in 1811 tudi italijan\xc5\xa1\xc4\x8dino in ra\xc4\x8dunstvo na francoski gimnaziji. Leta 1814 je pri\xc5\xa1el na ljubljansko normalko za u\xc4\x8ditelja lepopisja in za\xc4\x8dasno u\xc4\x8dil u\xc4\x8diteljske pripravnike tudi glasbo. Leta 1817 je dobil mesto ravnatelja na normalki v Kopru in isto\xc4\x8dasno postal de\xc5\xbeelni \xc5\xa1olski nadzornik v Trstu za primorske \xc5\xa1ole (razen gori\xc5\xa1kih). Starost je pre\xc5\xbeivljal v Ljubljani. Igral je na klavir in orgle, dobro tudi na violino, klarinet in fagot. V Ljubljani je sodeloval pri posvetnih in cerkvenih glasbenih nastopih; bil je \xc4\x8dastni \xc4\x8dlan Filharmoni\xc4\x8dne dru\xc5\xbebe. Zlo\xc5\xbeil je v takratnem slogu ve\xc4\x8d nem\xc5\xa1kih in latinskih ma\xc5\xa1. Njegove skladbe ka\xc5\xbeejo krepko domiselnost,duhovitost in solidno glasbeno izobra\xc5\xbeenost.'